**Hartwall Capital Oy Ab** on suomalainen sijoitusyhtiö, jonka juuret ovat vuonna 1836 perustetussa juomayhtiö Hartwallissa. Sijoitusyhtiönä Hartwall Capitalin strategiana on sijoitusten tekeminen Pohjoismaissa, mutta pääosin Suomessa. Yhtiön nykyisiin sijoituskohteisiin lukeutuvat niin noteeratut kuin noteerattomat yritykset.

Historia
--------

Nykymuotoisena sijoitusyhtiönä Hartwall Capitalin toiminta alkoi vuonna 2008, kun Carlsberg ja Heineken ostivat panimoyhtiö Scottish & Newcastlen. S&N:n omistajiin kuuluneet Hartwall Capitalin omistajasuvut Hartwall, Tallqvist ja Therman sijoittivat kaupasta saadut varat yhtiöön ja nykymuotoinen sijoitustoiminta sai alkunsa.

Omistusosuus Scottish & Newcastlessa oli peruja vuonna 2002 tapahtuneesta yrityskaupasta, missä S&N osti Hartwallin ja *Oy Hartwall-Yhtiöt Ab:sta* tuli sen suurin yksittäinen omistaja. Oy Hartwall-Yhtiöt Ab vaihtoi nimensä Oy Hartwall Capital Ab:ksi vuonna 2003.

Eeva Ahdekivi nimitettiin Hartwall Capitalin toimitusjohtajaksi 2015. Hän jätti tehtävänsä 31. lokakuuta 2018. Hartwall Capital on sen jälkeen toiminut ilman varsinaista toimitusjohtajaa.

Sijoitukset
-----------

Listatuissa yhtiöissä Hartwall Capitalin omistukset koostuvat noin 30,5 prosentin osuudesta Duellista, noin 6,5 prosentin osuudesta Terveystalossa sekä 4 prosentin osuudesta Stockmannista. Hartwall Capital on ollut Stockmannin omistaja vuodesta 2009, Terveystalossa sen listautumisesta lähtien 2017 ja Duellissa sen listautumista lähtien 2021.

Noteerattomista yhtiöistä Hartwall Capital omistaa enemmistön jätteenkierrätysyhtiö Remeosta, kiinteistöjen energiaratkaisuihin erikoistuneesta LeaseGreenista sekä eri alojen digitalisaatiota edistävästä Vastuu Groupista. 

Hartwallin suku ja Hartwall Capital hankkivat vuonna 2010 osuuden Krimin niemimaalla sijaitsevasta Inkermanin viinitilasta. Yhtiö teki aina Krimin miehitykseen saakka 2014 saakka hyvää tulosta, mutta tämän jälkeen Hartwallin arvioitiin haluavan luopua omistuksestaan poliittisen tilanteen seurauksena. Hartwall Capital tiedotti verkkosivuillaan myyneensä omistuksensa tilasta huhtikuussa 2019.

Lähteet
-------

1. ↑  Hartwall Capital Oy Ab *Yritys- ja yhteisötietojärjestelmä*.  3.9.2018. Patentti- ja rekisterihallitus ja Verohallinto. Viitattu 3.9.2018.
2. 1 2  Yrityksen tiedot: Hartwall Capital Oy Ab *is.fi*. Taloussanomat. Viitattu 9.10.2019.
3. ↑  Strategia Hartwall Capital.  Arkistoitu 9.10.2019. Viitattu 9.10.2019.
4. 1 2  Historia Hartwall Capital.  Arkistoitu 9.10.2019. Viitattu 27.10.2018.
5. ↑  Eskola, Hanna: Eeva Ahdekivi lähti Hartwall Capitalista *Kauppalehti*.  31.10.2018. Viitattu 31.10.2018.
6. ↑  Portfolioyhtiöt Hartwall Capital.  Arkistoitu 4.9.2018. Viitattu 3.9.2018.
7. ↑  HARTWALL CAPITAL ACQUIRES SUEZ FINLAND WASTE MANAGEMENT OPERATIONS | Hartwall Capital Oy Ab *www.sttinfo.fi*. Viitattu 14.2.2024.
8. ↑  Viktor: Hartwall Capital invests in LeaseGreen *Hartwall Capital*.  6.6.2018. Viitattu 14.2.2024. (englanniksi)
9. ↑  Vastuu Group: Hartwall Capital tukemaan Vastuu Groupin kasvua *www.vastuugroup.fi*. Viitattu 14.2.2024.
10. ↑  Kiuru, Martti: Hartwall Capital myi Krimin viinibisneksen *Kauppalehti*.  29.4.2019. Viitattu 2.6.2019.

Aiheesta muualla
----------------

* Hartwall Capital (Arkistoitu – Internet Archive) (suomeksi, ruotsiksi, englanniksi)